b'\n_START_ARTICLE_\nLarsen & Toubro\n_START_PARAGRAPH_\nLarsen & Toubro (L&T) er et indisk baseret industrikonglomerat, med interesser og aktiviteter inden for industri, energi, elektronik, it, finansielle services samt byggeri- og anl\xc3\xa6gsvirksomhed. Larsen & Toubro er i dag en af Indiens st\xc3\xb8rste og mest velrenommerede virksomheder med 35.000 ansatte i 2007 og en oms\xc3\xa6tning i 2008 p\xc3\xa5 omkring 7 mia. US$._NEWLINE_Larsen & Toubro blev grundlagt i Bombay (nu Mumbai) i 1938 af de to danske ingeni\xc3\xb8rer Henning Holck-Larsen og S\xc3\xb8ren Kristian Toubro._NEWLINE_I virksomhedens indledende periode importerede man europ\xc3\xa6iske og is\xc3\xa6r danske industrimaskiner, eksempelvis mejerimaskiner fra Silkeborg Maskinfabrik (det senere Pasilac) og k\xc3\xb8leanl\xc3\xa6g fra Atlas, som virksomheden derefter tilpassede til anvendelse i indiske virksomheder._NEWLINE_Virksomheden har senere udviklet sig til et industrikonglomerat, der udover de prim\xc3\xa6re aktiviteter inden for byggeri- og anl\xc3\xa6gsvirksomhed importerer og producerer alt fra daglige husholdningsartikler til n\xc3\xb8glef\xc3\xa6rdige industrivirksomheder, herunder mejerier, cementfabrikker, kunstg\xc3\xb8dningsanl\xc3\xa6g, havneanl\xc3\xa6g og boligomr\xc3\xa5der. Virksomheden har endvidere udvidet med finansaktiviteter samt etableret en international software-sektion, der bl.a. udf\xc3\xb8rer opgaver for danske KMD (tidl. Kommunedata)._NEWLINE_Grundl\xc3\xa6ggeren Henning Holck-Larsen, der mere eller mindre stod i spidsen for Larsen & Toubro fra firmaets grundl\xc3\xa6ggelse i 1938 til sin d\xc3\xb8d i 2003, blev i 1976 tildelt Ramon Magsaysay Award (ogs\xc3\xa5 betegnet "Asiens Nobelpris") for den humane m\xc3\xa5de, han havde indf\xc3\xb8rt teknologien til Indien._NEWLINE_Udover firmaets mange kontorer i Indien, er Larsen & Toubro repr\xc3\xa6senteret med afdelinger i USA, Mellem\xc3\xb8sten, Japan og Europa. I Danmark er Larsen & Toubro repr\xc3\xa6senteret ved it-firmaet Larsen & Toubro Infotech LtD i Virum.'